બંદા 92નું મોડલ અને શોખની ચૂંટણીમાં ચોપડી બિનહરીફ ઉમેદવાર તરીકે વર્ષોથી ચૂંટાય. પિક્ચર જોવાની નવરાશ મળતા મળતાં બંદાનું તો બારમું થઇ ગયું (ધોરણ). પણ કોલેજ માં આવ્યા પછી આ દાવેદારી પ્રબળ થઇ. પુસ્તક કરતા પિક્ચર વધારે પસંદ હોય એવા મિત્રો મળ્યા. ભવ્ય જાહેરસભાઓ યોજાઈ અને ઉત્તમ શોખની એ પેટાચૂંટણીના ઉમેદવારોએ પરસ્પર નિવેદનો આપવા ચાલું કર્યા. આક્ષેપોના આરોપણ અને પ્રત્યારોપણનો દોર ચાલુ થયો. લાંબી ચર્ચાઓ બાદ નક્કી કરવામાં આવ્યું કે પસંદ પુસ્તકના પાના,પસંદ પિક્ચરના કલાકો અને ઉપલબ્ધ સમયને ધ્યાનમાં રાખીને નિર્ણય લેવામાં આવે પણ ઘાણ કાઢવાનું ચાલુ કર્યું ત્યાંરે કોઈપણ સમયમર્યાદા ક્યારેય જળવાઈ નહીં. ત્યારે સુધીમાં જોયેલા પિક્ચરો આંગળીના વેઢે નહીં આંગળીએ ગણાય એટલા, એટલે જેનર જેવું તો કંઈ હતું નહી એટલે હાથ ચડયો એ હલાલની પદ્ધતિ પ્રમાણે એક પછી એક પિક્ચરનો દાટ વાળવામાં આવ્યો.